Užpildas
Užpildas (angl. filling; filler) – medžiaga, kuria kažkas užpildoma. Užpildas paprastai yra inertiška medžiaga, dedama dėl mechaninių savybių. Užpildų rūšys: anodinis užpildas (angl. anode backfill) – (galvaninė apsauga nuo korozijos) mažos varžos šalia užkasto anodo, naudojama efektyviajai varžai tarp anodo ir grunto mažinti. armuojamasis užpildas (angl. reinforcing filler) – užpildas, kurio pridedama į plastiką vienai arba daugiau jo mechaninių tvirtumo savybių pagerinti. avalynės užpildai – medžiaga ar tam tikros detalės, kuriomis užpildomos ertmės gaminamos avalynės pakulnėse, paduose. betono užpildas (angl. aggregate) – biri natūrali ar dirbtinė mineralinė medžiaga, iš vienodo ar skirtingų dydžių grūdelių. dažų ir lakų užpildas (angl. extender) – milteliai, netirpstantys dažų tirpiklyje ir dedami į dažus, kad pakeistų dažų sudaromos dangos savybes. grafinis užpildas (angl. fill) – spalva arba piešinys, kuriuo užpildoma tam tikra paveikslo dalis, geometrinės figūros vidus, vienodos spalvos paveikslo sritis. klijų užpildas – klijų tirpiklyje netirpūs milteliai, gerinantys klijų vartojamąsias savybes (stabilumą, stiprumą ir pan.). Tam naudojami aliuminio milteliai, kaolinas, medienos miltai, silikatai, suodžiai. klijų pripildas – klijų užpildo rūšis. Šis užpildas didina klijų kiekį (neviršijus tam tikros ribos klijuojamosios savybės nepablogėja) ir mažina klijų kainą. medienos modifikavimo užpildas – medžiaga, kuria užpildomos medienos poros, kad pagerėtų medienos savybes. medienos gaminių užpildas (angl. core-construction) – tuščiavidurį skydą užpildantis tašelių, klijuotos faneros, medienos plaušo plokščių juostelių ar spiralinių drožlių rinkinys, ar suklijuotų popieriaus lakštų korys. mėsos užpildas – paprastai angliavandeninė maisto medžiaga (pvz., krakmolas, kviečių miltai), dedama į maltą mėsą. Toks užpildas sugeria vandenį ar riebalus (riebi mėsa atrodo ne tokia riebi), didina faršo tūrį, keičia jo faktūrą. popieriaus užpildas – vandenyje netirpios arba mažai tirpios medžiagos, dedamos į gaminamo popieriaus ar kartono masę. Užpildas popierių padaro nepermatomą ir baltesnį. porų užpildas (angl. pore filler; stopping filler) – medienos paviršiaus apdailinė medžiaga, susidedanti iš plėvėdario (dažniausiai aliejaus) ir didelio kiekio (iki 80%) inertinio užpildo. trąšų užpildas – medžiaga, kurios augalai įsisavinti negali, dedama į trąšas, kad padidinti trašų tūrį ir palengvinti jų išbarstymą. skalbimo priemonių užpildai – užpildai dedami į skalbimo priemones, kad išlaikytų gaminio substanciją. Gamintojai nesąžiningai naudoja užpildus dideliais kiekiais tam, kad padidintų gaminio tūrį ir masę. Dažniausiai naudojami užpildai natrio sulfatas ir vanduo. žaislų užpildas – minkšta medžiaga (pvz., porolono gabalėliai ir pan.), kuria užpildomas minkštųjų žaislų vidus. vaistų užpildas (angl. excipient) – paprastai farmakologiškai pasyvi medžiaga, į kurią įmaišoma veiklioji medžiaga (aktyvios vaistinės cheminės medžiagos). Toks užpildas didina tūrį, lengvina preparato panaudojimą ir dozavimą. Pvz., laktozė, etilceliuliozė. kosmetiniai kūno užpildai – mineraliniai, organiniai kūno užpildai, skirti paslėpti kūno defektus (raukšles (poodinės injekcijos), veido poras, randus ir pan.). Aktorinis, maskuojamasis grimas.